1. e4 e5 2. Jf3 f6?
**Damianova hra** je šachové otvorenie definované ako sekvencia ťahov **1. e4 e5 2. Jf3 f6?**.

Toto otvorenie je vysoko nekorektné a nevyskytuje sa na žiadnej úrovni. Občas sa vyskytne medzi úplnými začiatočníkmi, ktorí nepoznajú otvorenia a môže sa im toto otvorenie spočiatku podobať na Philidorovu obranu, v ktorej čierny taktiež bráni svojho pešiaka na poli **e5** druhým pešiakom. Na rozdiel od Damianovej hry je však Philidorova obrana korektná a dokonca sa istý čas tešila obľube aj medzi silnejšími hráčmi. Problém Damianovej hry spočíva v tom, že čierny smrteľne oslabuje svoje kráľovské krídlo a aj pri najlepšej možnej obrane čierny prichádza o materiál. V zle vedenej obrane dokonca prichádza mat. Ako pochybné označil toto otvorenie vo svojej učebnici už portugalský majster Pedro Damiano da Odemira v roku 1512. Toto tvrdenie podložil analýzou. Je preto pozoruhodné a do istej miery absurdné, že tento systém bol v priebehu histórie po ňom pomenovaný, akoby toto otvorenie propagoval alebo hrával. Sám toto otvorenie nazýval „bastardské otvorenie".

Pokračovanie po 3. Jxe5!
------------------------

Najčastejšie biely ihneď berie pešiaka na poli e5. Hra pokračuje: 3. ... fxe5? 4. Dh5+! g6? (absolútne nedostatočné) 5. Dxe5+ a čierny príde o vežu na poli h8. Ak zahrá 5. ... Kf7, biely v nasledujúcom ťahu ihneď berie vežu, ak by čierny zahral 5. ... De7, biely taktiež berie vežu, čierny by síce dobral pešiaka na poli e4 a dokonca dal šach bielemu kráľovi, no biely jednoducho ustúpi ťahom 7. Kd1 ( je to pravdepodobne lepšie ako predložiť strelca ťahom 7. Se2, pretože tak by biely prišiel o pešiaka na poli c2 v nasledujúcom ťahu) a čierny sa môže v oboch prípadoch vzdať.

 1. e4 e5 2. Jf3 f6? 3. Jxe5 fxe5 4. Dh5+! Ke7? 5. Dxe5+! Kf7 6. Sc4+
Iný priebeh vzniká po ťahoch: 1. e4 e5 2. Jf3 f6? 3. Jxe5! fxe5? 4. Dh5+! Ke7? (Čierny sa dopustil v poradí niekoľkých slabých ťahov, čo biely potrestá silným útokom a ziskom výhody: 5. Dxe5+! Kf7 6. Sc4+ d5 (Zúfalý výkrik do tmy, zmysel tohoto ťahu je snáď len v tom, že čierny získava možnosť zapojiť do hry neskôr svojho strelca, biely mu však na to nedá príležitosť.) 7. Sxd5+ Kg6 8. h4! h5 (ešte jediná obrana) 9. Sxb7! (teraz čierny nemôže zobrať bieleho strelca ťahom 9. ... Sxb7?, lebo by prišlo 10. Df5+ Kh6 11. d4+ g5 12. Df7 Sb4+ 13. c3 Sxc3+ 14. Jxc3 Ja6 15. hxg5+ Dxg5 16. Vh5#) 9. ... Sd6 10. Da5 Sb4 (Opäť nešlo brať strelca na poli b7 pre 11. Df5+! a mat 7. ťahom.) 11. Dxb4 Sxb7 12. Dxb7 a čierny môže vzdať, pretože aj pri najlepšej teoretickej obrane má o strelca menej a úplne rozbitú pešiakovú štruktúru, čo objektívne stačí k jednoduchej výhre bieleho. 

Väčšina šachistov však po ťahoch 1. e4 e5 2. Jf3 f6? 3. Jxe5! fxe5? 4. Dh5+! Ke7? 5. Dxe5+! Kf7 6. Sc4+ d5 7. Sxd5+ Kg6 8. h4! nevolí najlepšiu teoretickú obranu, ktorú sme si ukázali vyššie a partia často končí matom, napr. po ťahu 8 ... Jf6?? Príde okamžité 9. Dg5# po 8. ... Se7 príde 9. Dg3+ Sg5 (jediná možná odpoveď čierneho, pretože po 9. ... Kf6?? príde 10. Dg5#) 10. d4! Jc6 11. Sxg5 Dxd5 (tento ťah je v danej pozícii najsilnejší, ak by čierny ustúpil so svojou dámou akokoľvek inak, prišiel by okamžitý mat) 12. exd5 a čierny môže vzdať.

Trochu lepšia obrana vzniká, ak čierny v treťom ťahu ihneď neberie jazdca na poli e5 svojim f pešiakom, ale zahrá 3. ... De7 (Tento ťah je v podstate jedinou možnou obranou čierneho v danej pozícii, nie je však dostatočnou obranou, pretože biely bude mať v nasledujúcom priebehu hry niekoľko hrozieb, ktorým čierny musí čeliť a aj pri najlepšej obrane biely získa výhodu.) 4. Jc4 Dxe4! 5. Je3 Je7 6. Jc3 d4 7. Df3 a6 (zabraňuje bielym jazdcom skočiť na pole b5 a ohroziť pole c7, biely má však aj inú možnosť, ako toto pole ohroziť) 8. Jd5! Jed5 9. Jxd5 De5+ 10. Se2 Jc6 11. c3 Je7 12. Jxe7 Dxe7 13. 0-0 a biely má náskok vo vývine.

Westman–Havanski
----------------

Ťah **3. ... De7** zvolil čierny v partii študentských MS družstiev v Krakove v roku 1964. Hralo sa: **1. e4 e5 2. Jf3 f6? 3. Jxe5 De7 4. Jf3 d5 5. d3 dxe4 6. dxe4 Dxe4+ 7. Se2 Jc6 8. 0–0 Sd7 9. Jc3 De6**. Člen poľského družstva na akademickom majstrovstve sveta samozrejme poznal nekorektnú Damianovu hru. Fakt, že toto otvorenie čierny použil, možno považovať za trúfalosť či akýsi šachový čierny humor. Možno dúfal, že súper nebude teoreticky dobre pripravený a bude ho môcť zmiasť. Biely sa však nenechal vyviesť z miery a rýchlo čierneho nekorektnú obranu vyvrátil. **10. Sf4 0–0–0 11. Jb5 Se8 12. Sd3 Sd6**. Ako inak môže pokryť pešiaka na poli c7? **13. Ve1 Dg4** (Ani po iných ústupoch dámy čierny nezíska protihru 13. ... Df7 14. Sxd6 cxd6 15. Sf5+ Kb8 16. J×d6 +/-, 13. ... Dd7 14. Sxd6 cxd6 15. Jfd4 s rozhodujúcim útokom)**14. Sxd6 cxd6 15. Vxe8! V×e8 16. Sf5+ 1–0** a čierny vzdal.

 1.e4 e5 2. Jf3 f6 3. d4 exd4 4. Jxd4 Jc6 5. Jxc6 bxc6 6. Sd3 Je7 7. 0-0 Jg6 8. Dh5 Se7 9. Se3 0-0 10. f4 d6 11. Jc3 Sd7 12. Sc4+ Kh8 13. f5 Je5 14. Vf4! Jxc4? 15. Vh4! h6 16. Sxh6! a biely dá mat 6. ťahom.

Pokračovanie po 3. d4
---------------------

Biely môže pokračovať namiesto okamžitého brania pešiaka na poli e5 svojim jazdcom aj inak. Jedna z ďalších silných pokračovaní je aj 3. d4 a hra pokračuje 3. ... exd4 4. Jxd4 Jc6 5. Jxc6 bxc6 ( po 5. ... dxc6 by prišlo 6. Dxd8+ Kxd8 a čierny prišiel o možnosť rošády) 6. Sd3 Je7 7. 0-0 Jg6 8. Dh5 Se7 9. Se3 0-0 10. f4 d6 11. Jc3 Sd7 12. Sc4+ Kh8 13. f5 Je5 14. Vf4! h6 (ak by čierny zahral 14. ... Jxc4? príde 15. Vh4! a biely dá mat 7. ťahom: 15. ... h6? 16. Sxh6! Kg8 17. Sxg7 Sxf5 18. exf5 Je5 19. Sxf6 Jf3+ 20. gxf3 Vxf6 21. Dh8+ Kf7 22. Vh7#) 14. ... h6 15. Sb3 a biely ma výrazne lepšiu pozíciu.

Pokračovanie po 3. Sc4
----------------------

Ďalšie dobré pokračovanie, ktoré biely môže zvoliť vzniká ťahom 3. Sc4 Jc6 4. c3 d6 5. d4 Ja5 (ešte celkom dobrá odpoveď čierneho) 6. Sd3 exd4 7. cxd4 d5 8. exd5 Dxd5 9. Jc3 De6 10. Se3 Sd7 11. 0-0 0-0-0 12. d5! Df7 13. Vc1 Kb8 14. a3 s lepšou pozíciou bieleho.

Referencie
----------

1. ↑   *Damianova hra* [online]. , [cit. 2019-07-29]. Dostupné online.

* *Tento článok je čiastočný alebo úplný preklad článku Damianova hra na českej Wikipédii.*

Pozri aj
--------

* Otvorená hra
* Philidorova obrana


|  |  |
| --- | --- |
| Portal | Šachový portál |